Premijer i šef SDP-a Zoran Milanović sastao je danas s prvom potpredsjednicom Vlade Vesnom Pusić, koja će sutra postati i šefica HNS-a, kako bi \"stali na loptu\", odnosno smirili uzavrele strasti koje plamsaju između te dvije stranke, a koje su kulminirale ovoga tjedna iznošenjem prljavog rublja iz oba tabora. Iako nam izvor iz kruga bliskog premijeru kaže da je sastanak bio samo jedan u nizu radnih sastanaka koje Milanović i Pusić redovito održavaju, od izvora iz HNS-a doznajemo da su šefovi stranaka razgovarali i o najnovijoj aferi vezanoj uz javno poduzeće Plinacro.

Podsjetimo, prvo je u medijima osvanula priča o svojevrsnom nepotizmu unutar HNS-a jer je suprug HNS-ove ministrice graditeljstva Anke Mrak Taritaš zaposlen u Plinacru, a potom je u medije dospjela i svojevrsna osveta HNS-a, odnosno priča da je odvjetnički ured u kojemu je suvlasnica i Ivana Saucha, supruga šefa kabineta predsjednika Vlade, od Plinacra dobio posao, što sugerira nepotizam i u redovima SDP-a. Šefovi vladajućih stranaka Zoran Milanović i Vesna Pusić i te kako imaju razloga za brigu jer su, kako doznajemo, obje su priče dospjele u medije bez njihova znanja i volje.

Kako bi stali na kraj tom razbuktalom medijskom ratu koji šteti i SDP-u i HNS-u, ali i Vladi u cjelini, uskoro će se, doznajemo, održati sastanak u proširenom sastavu na kojemu će ključni ljudi i jedne i druge stranke sjesti za isti stol i dogovoriti pakt o nenapadanju. Jer, ispravno procjenjuju u vrhu i jedne i druge stranke, ako se taj rat nastavi, obje bi stranke mogle biti kažnjene na lokalnim izborima.

>> Ništa od izbora, SDP i HNS njima bi priznali nemoć